Ĩ na tä kua tä,
Pilatosö a patanö Jesus a nakalö nö,
a soapamanöma.
A soapamanöma,
sotatu töpönö toto mösököpö öpii totonö kaikana tä hesowa pö kui na,
ĩ na tä hesowa kui tä tiäpalö nö,
Jesus a he na hesowa a mösököpö öpii a hesowa sohomakömae.
Ĩ a hesowa sohomakö nö,
kaikana töpö haloi ösöpö usi kui na,
ĩ na ösö usi kui ösö na Jesus a halomakö nö,
Jesus a na sotatu töpö walopa nö,
‑Juteu töpö na wa kaikanamo wi ĩ waö!
Wa kaikanamo totio wi ĩ waö!
Siwawö‑ töpö kuu pi wasöa soatalo nö,
pili töpö ami kotopönö Jesus a soa soatamae.
Ĩ na tä kua tä,
juteu töpö sototole,
ĩ hamö Pilatosö a lisia kotalo nö,
‑Pi naka.
“‘Jesus anö wanisala tä thaa mi kutenö,
Jesus sa peama wani ipöö!’
ĩ na Pilatosö a pi kulaso noa” ĩ na makö pi thama pia salo,
kamakö na Jesus sa hila pia kulasoi‑ Pilatosö a kuuma.
Ĩ na tä kua tä,
hesowa mösököpö öpii a hesowa sohopoö,
haloi ösö usii ösö halopoö,
ĩ na Jesus anö tä pewö thaa thalö nö,
Pilatosö a öpa taso pamö Jesus a lisia kõo soatasolöma.
A lisia kõo soatasoö ha,
juteu töpö na Pilatosö aiki,
‑Hi wano tä möö!
‑ Pilatosö a kuuma.
Ĩ ha,
Teusö a täpä sinomo wi ĩ pata töpö,
töpö läapalo sinomoti wi ĩ töpö,
ĩ na kilii töpönö Jesus a talalö nö,
‑Hii ti pakalai ti ha a sätäa ösömaköö!
Hii ti pakalai ti ha a sätäa ösömaköö!
‑ ĩ na töpö kuu pola nö,
töpö lalupalo opama.
Ĩ na töpö kuu ha,
‑Kamakönököö!
Kamakönö ma tä läkälölö nö,
ti pakalai ti ha a pi hĩtaköheö!
Kamisa aiki,
“Jesus a wanisala” sa kuu pasio mai kitä.
A wanisala mi ipö‑ Pilatosö a kuu ha,
juteu töpö aiki hö̃töwö,
‑“‘Teusö pelupö sa’ ĩ na ai tä kuu ha,
a säpamanöpöö!”
ĩ na pata töpönö juteu samakö noa thaa noai,
ĩ na ĩ tä waheta kuu.
Ĩ sama tä waheta hini taö öpa salo,
“Jesus a säpamanöpö” samakö kuu kule.
“Teusö pelupö sa” a kuu thali manu kui,
a säpamanöpököö!
‑ töpö kuuma.
‑“Teusö pelupö sa” a kuu thaliö!
‑ ĩ na töpö kuu ha,
Pilatosö a kilia apösoma.
A kilia apölo nö,
sai a õsi na a lisia kopalolö nö,
Jesus a na,
‑Witi hamö wa kuomö kuo somama?
‑ ĩ na a kuuma maaki,
Jesus a hapalo hö̃töo maama.
Jesus a hapalo hö̃töo mi ha,
‑Kamisa na wa hapalo hö̃töo mi ipö?
Pata sa kutenö,
“Jesus a kusöa kopalöö!”
sa kuu ha,
wa kusöa hö̃töa kopali kitä ta pi kuu mai.
“Ti pakalai ti ha a pi hĩtaköö!”
sa kuu ha,
wa pi hĩtaki kitä ta pi kuu mai‑ Pilatosö a kuuma.
A kuu ha,
‑Teusö a hai,
ĩ pata tä sai aiki,
“‘Ĩ na Jesus a thamaheö!’
Pilatosö a kuupöö!”
ĩ na Teusö a kuu mi aköna,
“Ĩ na Jesus a thamaheö!”
wa kuu taö mana pi.
Önö kutenö,
kawa na sa namo simökö noai,
ĩ a wanisala satia apaö‑ Jesus a kuuma.
Ĩ na Jesus a kuu ha,
Pilatosö anö Jesus a kusöpa pi topa kõoma.
A kusöpa pi topa kõa kule maaki,
juteu töpö hapalo lalupalo läatalo opama.
‑Kawanö hi wa kusöa kopalöma,
Sesa kaikana tänö wa noimapö wa mai kitä.
Ai tä hai,
“Kaikana sa” a kuti wi,
ĩ anö Sesa a pata wanipo wi,
ĩ a ta pi kuu mai.
“Kaikana sa” Jesus a kuti manu kule,
Sesa a pata wanipo wi,
ĩ a kutenö,
a kusöpa kõo tihöö!
‑ ĩ na juteu töpö kupaloma.
Ĩ na juteu töpö kuu wi,
Pilatosö anö ĩ ta hininö nö,
Jesus a atua kopamanö nö,
tä makokama läapalo sinomo wi,
ĩ ti na Pilatosö a loköma.
Maa makö patete pata paale ha,
ĩ ha lotami ti hõtole,
ĩ ‑Kapatá‑ ĩ na epöteu töpö kuu thali.
Ĩ ha Pilatosö a lokö tasoma.
A lotia tasoa tä,
tä motokö hẽtupo pia kule.
Ĩ hena tä,
juteu töpö pásökoamopö tä wakala kupasoö.
Pilatosö a loiki nö,
juteu töpö na a hapalo hö̃töo kõoma.
A hapalo nö,
‑Ma tä möö nökö.
Jesus a öpale,
ĩ kamakö hai ĩ kaikana tä‑ a kuuma.
A kuu ha,
‑A säpalöö!
A säpalöö!
Ti pakalai ti ha a pi hĩtaköö!
‑ töpö kuu lalupalo opama.
Töpö kuu ha,
‑“Kamisamakö hai ĩ kaikana tä säpalöö!”
makö kuu saile ta?
‑ Pilatosö a kuu ha,
Teusö a täpä sinomo wi ĩ pata töpö aiki hö̃töwö,
‑Sesa a pata hai,
kamisamakö hai ĩ kaikana tä pata sisawö‑ töpö kuuma.
Ĩ na töpö kuu ha,
sotatu töpö na Pilatosö aiki,
‑Pei.
Ti pakalai ti ha a sätämaköö!
‑ ĩ na Pilatosö a kuu nö,
ĩ töpö na Jesus a totoköma.
Jesus a totoki ha,
sotatu töpönö Jesus a nokamanönöma.